Jørn Dohrmann (DF), 2013-02-21:
Tak for det.
Jeg vil jo næsten sige, at det er en lidt trist dag i dag, når det er, at man ligesom fratager nogle kommuner nogle muligheder for noget, de egentlig har investeret i, både erhvervsvirksomheder og kommuner, med hensyn til planlægning og den slags ting.
Det betyder, at regeringen med et pennestrøg fjerner 1.200 job fra byggeriet, og det synes jeg og Dansk Folkeparti er en katastrofe, når regeringen på den anden side taler om, at de gerne vil skabe arbejdspladser.
Man vil gerne skabe udvikling, men det eneste, man skaber med det her, som jeg ser det – eller det meste af det, som loven består af – er udvikling omkring de fem største byer.
Altså, København kan få lov til at udvikle sig.
De har ikke nogen problemer med at skaffe folk som investorer og den slags.
Odense, Aarhus og Aalborg kan få lov til at udvikle sig, som de har lyst til.
Der tiltrækker de masser af danskere ved netop at lave de pakker, som også efterspørges herhjemme, lige klos op og ned ad motorvejen, lige klos op og ned ad grænsen, og så er man bare totalt ligeglad med at få en udvikling, som alle i Danmark kan bruge.
Man er også ude at ville lukke kaserner rundtomkring, det er også arbejdspladser, der forsvinder.
Så regeringen er ikke ret meget for at skabe arbejde udeomkring.
Lad os bare tage det eksempel, at man vil i IKEA og man bor på Als, i Sønderborg, eller hvor man nu bor henne.
Så kan man køre enten til Aarhus eller til Odense, en over 2 timer lang transport.
Jeg tror, vi havde været bedre tjent med, at IKEA selv havde fundet ud af, hvor de kunne placere en sådan forretning henne.
Derfor tror jeg også, at det, som den tidligere regering har lavet, og som den nuværende regering nu ruller tilbage, var det, der skulle til.
Det var jo ikke ubegrænset.
Det var, at folk kunne få lov til at etablere nogle af de her butikker, men ikke bare uhæmmet, som hr. Flemming Møller Mortensen gav et indtryk af, nemlig at de bare kunne bygge løs.
Der må vi sige, at det, som også blev nævnt, jo var, at man frygtede – vi frygtede, sagde hr. Flemming Møller Mortensen – at der ville blive bygget i skove og alle mulige steder under hr. Hans Christian Schmidt, dengang han var miljøminister, men det skete jo ikke.
Det er jo ikke det, der er rullet tilbage.
Det er ikke det, vi står og snakker om her i dag.
Det er jo ren frygt, man taler til.
Og derfor vil jeg gerne igen spørge hr. Flemming Møller Mortensen, om han har fundet svaret på, hvor det er, der har været problemer i kystnærhedszonen.
Vi er da med på, at love skal tilrettes undervejs, og det vil vi gerne være med til, men vi vil også gerne være med til, at der gøres en særlig indsats i de forskellige områder, altså i de 29 kommuner, som vi før har givet særlige muligheder.
Der må vi jo sige, at vi er nødt til at have et skævt Danmark for at få et lige Danmark.
Vi er nødt til også at anerkende, at hvis vi skal have folk til at bosætte sig i, kan man sige, forkanten til Danmark, så er vi nødt til at give dem nogle muligheder, måske for at få et større kørselsfradrag for at kunne komme på arbejde, så de vil bruge den time ekstra eller to, det tager at køre fra den ene ende af landet til den anden.
Så vi er bare lidt uenige i, hvad det er, der skal til for at løfte hele udviklingen her.
Accepterer man, at der skal være de her store prisforskelle mellem Danmark og Tyskland eller Sverige?
Jamen det gør man jo, når man siger, at man ikke kan udvikle området.
Så vi skal have en mulighed for, at der kan bygges det, borgerne vil have, og det, der kan forrente sig for virksomhederne.
Så jeg tror, at med den her måde, som man har valgt at tolke lovgivningen på, betyder det, at mange lavtlønsjob flytter til udlandet.
Og på den måde kan vi jo egentlig blive ved med at sige: Jamen det er kun noget, der er med til at ødelægge ting.
Men det hele skal jo ikke bare være trist, så jeg vil gerne sige, at det der med tv- og mobilantenner hilser vi da velkommen, og vi vil gerne diskutere det videre.
Men det er ikke sådan, at vi bare er glade.